《赵{左山右蒙}惠二诗酬以来韵》
宋代·李复

广汉诸孙用心苦，亹亹妍谭殊可数。
江南春意满芳洲，长袭幽香佩兰杜。
世缘嚼蜡久无情，喜闻叔起有新声。
著书半百悬罄久，蹑屩一日双璧明。
顾予画脂已心朽，看君著鞭方力生。
他时负云纵六翮，上抟扶摇游太清。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。